**Legături**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Totul este eu însămi.

Dați-mi o frunză care să nu-mi semene,

Ajutați-mă să găsesc un animal

Care să nu geamă cu glasul meu.

Pe unde calc pământul se despică

Și morții care poartă chipul meu

Îi văd îmbrățișați și procreând alți morți

De ce atâtea legături cu lumea,

Părinți atâția și urmași siliți

Și toată-această nebunească-asemănare?

Mă hăituiește universul cu mii de fețe ale mele

Și nu pot să mă apăr decât lovind în mine.